รัฐมนตรีประจำสำนักนายกรัฐมนตรี พบปะเครือข่ายภาคประชาชน เร่งติดตามการช่วยเหลือด้านที่อยู่อาศัย ที่ดินทำกิน
นายอนุชา นาคาศัย รัฐมนตรีประจำสำนักนายกรัฐมนตรี เดินทางพบปะกลุ่มเครือขายสลัม 4 ภาค และขบวนการประชาชนเพื่อสังคมที่เป็นธรรม ที่เดินทางมาชุมนุมอยู่บริเวณหน้ากระทรวงศึกษาธิการตรงข้ามประตู 5 ทำเนียบรัฐบาล เนื่องในโอกาส  “วันที่อยู่อาศัยโลก” โดยการพบปะครั้งนี้ นายอนุชา กล่าวว่า รัฐบาลคำนึงถึงความเป็นอยู่ของพี่น้องประชาชน กำชับให้เร่งติดตามและให้ความช่วยเหลือพี่น้องประชาชน เรื่องการแก้ปัญหาที่อยู่อาศัยในที่ดินสาธารณะในจังหวัดเชียงใหม่ และการแก้ไขปัญหาที่ดินที่อยู่อาศัย/ทำกินในพื้นที่กองทัพภาคที่ 3 ส่งกลับคืนกรมป่าไม้ ท้องที่อำเภอเขาค้อ จังหวัดเพชรบูรณ์ จากนั้น ได้ร่วมหารือกับผู้แทนเครือข่ายภาคประชาชน ถึงแนวทางการแก้ปัญหาและการให้ความช่วยเหลือเรื่องที่อยู่อาศัยและที่ดินทำกิน รวมถึงการสร้างงาน สร้างอาชีพ ให้ประชาชนมีรายได้อย่างยั่งยืน ซึ่งเป็นสิ่งที่รัฐบาลกำลังเร่งดำเนินการเพื่อให้ประชาชนมีความเป็นอยู่ที่ดี สำหรับการช่วยเหลือเรื่องที่อยู่อาศัยและที่ดินทำกินตามที่พี่น้องประชาชนมีความกังวล ตนจะเร่งติดตามและหารือหน่วยงานที่เกี่ยวข้อง อาทิ กระทรวงคมนาคม กระทรวงพัฒนาสังคมและความมั่นคงของมนุษย์ และกระทรวงทรัพยากรธรรมชาติและสิ่งแวดล้อม เพื่อให้การแก้ไขปัญหาเป็นไปอย่างครอบคลุมและให้ความช่วยเหลือประชาชนได้เต็มที่